Tasavallan presidentti kannattaa koronatestien merkittävää lisäämistä.

Presidentti Sauli Niinistö otti voimakkaasti kantaa koronatestien laajentamisen puolesta, INKA SOVERI

Presidentti Sauli Niinistö kertoi lauantaina MTV:n uutisten haastattelussa kannattavansa koronavirustestien suhteen linjaa, jossa pyrittäisiin testaamaan kaikki oireita saaneet. Tähän mennessä Suomessa on viranomaisten linjauksen mukaan testattu vain ne, jotka ovat saaneet vakavia oireita tai kuuluvat riskiryhmään.

– Kannatan sellaista patoamisoppia, jonka lähtökohta on hyvin runsas testaaminen, Niinistö sanoi.

Niinistön mukaan huomattavasti nykyistä laajempi testaus jättäisi tilaa myös talouden välttämättömille toimille ja pitäisi yhteiskunnan perusrakenteet pyörimässä.

– Lähtisin siitä, että ainakin kaikki oireelliset pitäisi saada testiin, hän totesi MTV:n haastattelussa.

– Olemme kuulleet senkin, että oireettomiakin ihmisiä on tartunnan kantajina, mikä on tietysti melkoinen haaste, mutta kuitenkin uskoakseni rajallinen haaste, hän jatkoi.

Presidentti kertoi, ettei hänelle itselleen ole tehty koronatestiä.

Huoli suojavarusteista

Niinistö kertoi myös olevansa erittäin huolissaan eduskunnassakin puidusta suojavarusteiden riittävyydestä sairaanhoitohenkilökunnalle.

– Olen ollut kovin huolissani. Me ole puutteinemme kovin yksin, hän totesi ja muistutti esimerkiksi Ranskan kertoneen juuri ostavansa suojavarusteita kolmellatoista miljardilla eurolla.

Niinistö totesi, että suojavarusteiden pääasiallinen valmistusmaa on tällä hetkellä Kiina ja yhden valmistusmaan takia tilanne on erittäin haastava.

– Olisi erinomainen asia, että kotimainen tuotanto lähtisi liikkeelle. Olen saanut siitä paljon yhteydenottoja yrityksiltä, Niinistö sanoi.

Presidentiltä kysyttiin myös Ruotsin paljon ihmetystä aiheuttaneesta suhtautumisesta koronavirukseen. Ruotsissa tartunta- ja kuolleisuusluvut ovat nousseet viime päivinä kovaa vauhtia ja Tukholmassa on pelätty jo tehohoitopaikkojen loppuvan kesken.

– Ruotsi ilmeisesti tukeutui tähän joukkoimmuniteettimalliin. Minun ennusteeni on, että Ruotsin rajoitteet tulevat tiukentumaan huomattavasti, Niinistö sanoi ja piti Ruotsin koronaviruslukuja moni tavoin hämmentäviä.

Lukujen perusteella Niinistö totesi, että tauti on muhinut pitkään Ruotsissa. Hän ihmetteli Ruotsin valitsemaa linjaa, eikä usko että valittu strategia pandemian kanssa auttaisi jollain tavalla taloutta.

Edessä kova työttömyys

Niinistöltä kysyttiin myös arviota miten pitkään Suomen talous kestää koronaviruksen aiheuttamaa kriisiä. Esimerkiksi Saksa on arvioinut, että maan talous voisi kestää täydellistä seinään törmäämistä noin kolme kuukautta.

– Kovasti toivon, että saksalaisarvio olisi maksimi Suomessakin, Niinistö sanoi.

Presidentti totesi että koronakriisi tulee aiheuttamaan paljon työttömyyttä Suomessa.

– Näyttää siltä, että työttömyys tulee kasvamaan merkittävästi.

Hän kuitenkin halusi valaa toivoa ihmisiin ja vertasi pandemian jälkeistä aikaa sodan jälkeisiin innokkaisiin jälleenrakennusvuosiin.

– Moni ajattelee kuitenkin, että sitten kun tästä päästään, niin syttyy suorastaan into jälleenrakentaa, Niinistö sanoi.

Hän totesi myös, että 90-luvun kovasta lamasta jäi selvä oppi suomalaisille.

– Taakkaa on jaettava ja sitten meidän on hyvin tarkkaan mietittävä, miten me pidämme kaikista huolta.

– Talouden puolella pitäisi sitten miettiä, että miten mahdollista intoa pidetään yllä.

”Nitistettävä päivä kerrallaan”

Presidentti kertoi itse omassa arjessaan pyrkivänsä olemaan tarkkana ja noudattamaan ohjeita, joita kaikille on annettu.

Hän totesi myös jo tottuneensa poikkeustilanteeseen ja siihen miten työn tekeminen on muuttunut haastavaksi.

– Tässä vähän mittailen itseäni ja pikkuhiljaa tästä on tullut sellaista uutta normaalia.

Niinistön mielestä kriisitilanne on vain ”nitistettävä päivä kerrallaan”.

– Olen tainnut jossain sanoakin, että illalla kun pään painaa tyynyyn on päivän paras hetki siinä mielessä, että taas on voitettu yksi päivä.

Niinistö muistutti, että koronapandemia ei kestä ikuisesti ja tulee vielä päivä jolloin siitä vapaudutaan.

– Jonain päivänä sitten taas pääsemme vapaasti liikkumaan, ja se on kuin sitten kuin kevätlaitumilla.